Oficiālais Vēstnesis L 187 , 07/07/1992 Lpp. 0041 - 0044

Speciālizdevums somu valodā: Nodaļa 3 Sējums 43 Lpp. 0060

Speciālizdevums zviedru valodā: Nodaļa 3 Sējums 43 Lpp. 0060



Padomes Direktīva 92/48/EEK (1992. gada 16. jūnijs), kas nosaka higiēnas prasību minimumu, ko saskaņā ar Direktīvas 91/493/EEK 3. panta 1. punkta a) apakšpunkta i) daļu uz noteiktiem kuģiem piemēro noķertajiem zvejniecības produktiem EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, ņemot vērā Padomes 1991. gada 22. jūlija Direktīvu 91/493/EEK, kas nosaka veselības prasības zvejniecības produktu ražošanai un laišanai tirgū [1], un jo īpaši tās 3. panta 1. punkta a) apakšpunkta i) daļu, ņemot vērā Komisijas priekšlikumu, tā kā saskaņā ar Direktīvas 91/493/EEK 3. panta 1. punkta a) apakšpunkta i) daļu ir svarīgi, lai tiktu noteiktas higiēnas prasības zvejniecības produktiem, kas noķerti un vajadzības gadījumā atasiņoti, kam atdalītas galvas, izņemtas iekšas, atdalītas spuras, kas atdzesēti vai sasaldēti uz noteiktiem kuģiem; tā kā jānosaka vispārīgās higiēnas prasības, ko piemēro zvejas kuģiem; tā kā ir svarīgi izstrādāt papildu higiēnas prasības, kas piemērojamas zvejas kuģiem, kuros lomu tur ilgāk par 24 stundām; tā kā būtu jāparedz iespēja ņemt vērā noteiktu zvejas kuģu specifiskas īpašības; tā kā ir lietderīgi norādīt, ka saskaņā ar Direktīvu 91/493/EEK veicamās inspekcijas un kontroles attiecas vienādi uz visiem šajā direktīvā minētajiem kuģiem, IR PIEŅĒMUSI ŠO DIREKTĪVU. 1. pants 1. Vispārīgās higiēnas prasības, kas noteiktas I pielikumā, attiecas uz zvejniecības produktiem, kas apstrādāti uz zvejas kuģiem. 2. Papildus higiēnas prasības, kas noteiktas II pielikumā, attiecas uz zvejas kuģiem, kas konstruēti un aprīkoti tā, lai apmierinošos apstākļos glabātu uz tiem zvejniecības produktus ilgāk par 24 stundām, izņemot tos, kas aprīkoti tā, lai uz tiem dzīvā veidā uzglabātu zivis, vēžveidīgos un moluskus, nelietojot citus konservēšanas līdzekļus. 3. Vajadzības gadījumā un saskaņā ar 2. pantā noteikto kārtību var noteikt atkāpes no I pielikuma noteikumiem vai noteikt papildu prasības, lai ņemtu vērā dažu zvejas kuģu specifiskās īpašības, ja tādas ir. 2. pants Šīs direktīvas pielikumus drīkst grozīt saskaņā ar Direktīvas 91/493/EEK 15. pantā noteikto procedūru. 3. pants Dalībvalstis drīkst pagarināt termiņu, kas beidzas 1995. gada 31. decembrī un kurā zvejas kuģiem jāatbilst II pielikuma 8. punkta b) un e) apakšpunktā izklāstītajām prasībām, ar noteikumu, ka no zvejas kuģiem nākošie produkti pilnībā atbilst Direktīvas 91/493/EEK noteiktajiem higiēnas standartiem. Šādas atkāpes drīkst attiecināt tikai uz tiem zvejas kuģiem, kurus izmanto zvejniecībai līdz 1992. gada 30. jūnijam un par kuriem šajā sakarā kompetentajām valsts iestādēm līdz 1992. gada 31. decembrim iesniegts pienācīgi pamatots pieteikums. Šajā pieteikumā jānorāda termiņi, kuros zvejas kuģi var izpildīt minētās prasības. Ja lūdz finansiālu palīdzību Kopienai, drīkst pieņemt tikai tos projektus, kas atbilst šīs direktīvas prasībām. 4. pants Dalībvalstīs stājas spēkā normatīvi un administratīvi akti, kas vajadzīgi, lai līdz 1993. gada 1. janvārim izpildītu šīs direktīvas prasības. Dalībvalstis par to informē Komisiju. Kad dalībvalstis paredz šos pasākumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka metodes, kā izdarīt šādas atsauces. 5. pants Šī direktīva ir adresēta dalībvalstīm. Luksemburgā, 1992. gada 16. jūnijā Padomes vārdā — priekšsēdētājs Arlindo Marques Cunha [1] OV L 268, 24.9.1991., 15. lpp. -------------------------------------------------- I PIELIKUMS Vispārīgas higiēnas prasības, ko piemēro zvejniecības produktiem uz zvejas kuģiem 1. Kuģu nodalījumos vai konteineros, kas paredzēti zvejniecības produktu uzglabāšanai, nedrīkst būt priekšmeti vai produkti, kas varētu piešķirt kaitīgas vai anomālas īpašības pārtikas produktiem. Šiem nodalījumiem vai konteineriem jābūt konstruētiem tā, lai tos varētu viegli tīrīt un būtu garantija, ka ūdens, kas radies, kūstot ledum, nevar nonākt saskarē ar zvejniecības produktiem. 2. Lietošanas laikā kuģu nodalījumiem vai konteineriem, kas paredzēti zvejniecības produktu uzglabāšanai, jābūt pilnīgi tīriem un jo īpaši tādiem, kurus nevar piesārņot kuģa dzinēja degviela vai netīrais ūdens. 3. Tiklīdz zvejniecības produkti nokļūst uz kuģa, tiem jābūt pasargātiem no kontaminācijas un saules vai kāda cita karstuma avota iedarbības. To mazgāšanai jālieto vai nu Direktīvas 80/778/EEK [1] E un D pielikumā izklāstītajiem rādītājiem atbilstošs saldūdens, vai tīrs jūras ūdens, lai nepasliktinātos to kvalitāte vai vērtība. 4. Zvejniecības produktus apstrādā un uzglabā tā, lai novērstu to savainošanu. Asu instrumentu lietošanu pieļauj, ja pārvietojamas lielas zivis vai zivis, kas var ievainot apstrādātāju, ar noteikumu, ka šo produktu gaļa netiek bojāta. 5. Zvejniecības produktus, izņemot tos, ko uzglabā dzīvā veidā, pēc iekraušanas, cik ātri vien iespējams, jāapstrādā ar aukstumu. Tomēr, ja uz kuģa atdzesēšana nav iespējama, praktisku apsvērumu dēļ zvejniecības produktus nedrīkst turēt uz kuģa ilgāk par astoņām stundām. 6. Produktu atdzesēšanai lietojamajam ledum jābūt izgatavotam no dzeramā ūdens vai tīra jūras ūdens. Pirms lietošanas tas jāuzglabā apstākļos, kas izslēdz kontaminācijas iespēju. 7. Pēc zvejniecības produktu izkraušanas konteineri, iekārtas un kuģa nodalījumi, kam ir tieša saskare ar zvejniecības produktiem, jātīra ar dzeramo ūdeni vai tīru jūras ūdeni. 8. Ja zivīm atdala galvas un/vai izņem iekšas uz kuģa, šādas darbības jāveic higiēniski, un produkti tūlīt un pamatīgi jānomazgā dzeramajā ūdenī vai tīrā jūras ūdenī. Iekšējie orgāni un daļas, kas var radīt draudus cilvēku veselībai, jāatdala un jānovieto atsevišķi no produktiem, kas paredzēti lietošanai cilvēku uzturā.. Aknas un ikri, kas paredzēti lietošanai cilvēku uzturā, jāatdzesē vai jāsasaldē. 9. Iekārtām, ko lieto iekšu izņemšanai, galvu un spuru atdalīšanai, kā arī konteineriem un iekārtām, kurām ir saskare ar zvejniecības produktiem, jābūt izgatavotām no vai pārklātām ar ūdensdrošu, nerūsējošu, gludu, viegli tīrāmu un dezinficējamu materiālu. Lietošanas laikā tām jābūt pilnīgi tīrām. 10. No personāla, kam uzdots atdalīt zvejniecības produktu galvas, prasa ievērot augstas tīrības prasības attiecībā uz viņiem pašiem un uz viņu drēbēm. [1] OV L 229, 30.8.1980. 11. lpp. Direktīvā jaunākie grozījumi izdarīti ar Direktīvu 91/377/EEK (OV L 377, 31.12.1991., 48. lpp.). -------------------------------------------------- II PIELIKUMS Papildus higiēnas prasības, ko piemēro zvejas kuģiem, kuri minēti 1. panta 2. punktā 1. Zvejas kuģiem jābūt aprīkotiem ar tilpnēm, tvertnēm vai konteineriem atdzesētu vai sasaldētu zvejniecības produktu uzglabāšanai Direktīvā 91/493/EEK noteiktajā temperatūrā. Šīs tilpnes ir nodalītas no mašīntelpām un apkalpei paredzētajām telpām ar šķērssienām, kas ir pietiekami necaurlaidīgas, lai novērstu uzglabājamo zvejniecības produktu kontamināciju. 2. Tilpņu, tvertņu vai konteineru iekšējai virsmai jābūt ūdensdrošai, viegli mazgājamai un dezinficējamai. Tai jābūt no gluda materiāla vai, ja tāda nav, gludi krāsotai un labā stāvoklī, lai zvejniecības produktos nevarētu iekļūt cilvēka veselībai kaitīgas vielas. 3. Tilpnes ir konstruētas tā, lai nodrošinātu, ka izkusušā ledus ūdens nevar palikt saskarē ar zvejniecības produktiem. 4. Konteineriem, ko lieto produktu uzglabāšanai, jābūt tādiem, kas nodrošina produktu uzglabāšanu apmierinošos higiēniskos apstākļos un jo īpaši izkusušā ledus ūdens aiztecēšanu. Lietošanas laikā tiem jābūt pilnīgi tīriem. 5. Darba klājus, iekārtas un tilpnes, tvertnes un konteinerus tīra ikreiz pēc to lietošanas. Šim nolūkam lieto dzeramo ūdeni vai tīru jūras ūdeni. Kad nepieciešams, veic dezinfekciju, dezinsekciju vai deratizāciju. 6. Tīrīšanas un dezinfekcijas līdzekļus, insekticīdus un visas potenciāli toksiskās vielas uzglabā aizslēgtās telpās vai skapjos. To lietošana nedrīkst radīt zvejniecības produktu kontaminācijas draudus. 7. Ja zvejniecības produktus sasaldē uz kuģa, šī darbība jāveic saskaņā ar Direktīvas 91/493/EEK pielikuma IV nodaļas II daļas 1. un 3. punkta noteikumiem. Ja sasaldēšanai izmanto sālījumu, tas nedrīkst būt zivju kontaminācijas avots. 8. Kuģi, kas aprīkoti tā, lai zvejniecības produktus atdzesētu ar jūras ūdeni, vai nu atdzesējot ar ledu (CSW) vai mehāniskiem līdzekļiem (RSW), atbilst šādām prasībām: a) tvertnēm jābūt aprīkotām ar piemērotām ierīcēm uzpildīšanai ar jūras ūdeni un tā aizvadīšanai, un tajās jābūt ierīcēm, kas visā tvertnē uztur nemainīgu temperatūru; b) tvertnēs jābūt ierīcēm temperatūras reģistrēšanai, kas savienotas ar temperatūras sensoru, kurš novietots tvertnes nodalījumā ar visaugstāko temperatūru; c) tvertnes vai konteinera sistēmai jādarbojas tā, lai tā nodrošinātu atdzesēšanas ātrumu, kurš nodrošina, ka zivju un jūras ūdens sajaukums sasniedz 3oC temperatūru vēlākais sešu stundu laikā pēc iekraušanas un 0oC temperatūru vēlākais sešpadsmit stundu laikā; d) pēc katras izlādēšanas tvertnes, ūdens cirkulācijas sistēmas un konteineri pilnīgi jāiztukšo un pamatīgi jāiztīra ar dzeramo ūdeni vai tīru jūras ūdeni. Tos piepilda tikai ar tīru jūras ūdeni; e) uz temperatūras reģistriem, kas jātur tā, lai būtu pieejami kontrolējošām iestādēm, jābūt skaidri norādītam datumam un tvertnes numuram. 9. Kompetentā iestāde kontroles nolūkā precizē to kuģu sarakstu, kas ir aprīkoti atbilstīgi 7. vai 8. punktam, izņemot tomēr kuģus, kas aprīkoti ar pārvietojamiem konteineriem, kuros, neierobežojot I pielikuma otro teikumu, 5. punktu, zivis atdzesētā jūras ūdenī neuzglabā regulāri. 10. Kuģu īpašnieki vai viņu pārstāvji veic visus vajadzīgos pasākumus, lai novērstu iespēju, ka cilvēki, kas varētu kontaminēt zvejniecības produktus, apstrādā tos ar rokām, ja vien nav pierādījumu, ka šādi cilvēki var to darīt, neradot apdraudējumu. Šo cilvēku regulārās medicīniskās apskates reglamentē attiecīgajā dalībvalstī spēkā esošie likumi. --------------------------------------------------